L-Għaqda Dinjija tas-Saħħa ddikjarat li l-virus tal-ebola fil-Punent tal-Afrika hija emerġenza tas-saħħa internazzjonali. Dan ifisser li qed issir sejħa lill-komunità internazzjonali għal attenzjoni akbar għal dan il-virus bil-ħsieb li ma jkomplix jinfirex. Id-Direttur Ġenerali tal-Għaqda Dinjija tas-Saħħa, Margaret Chan qalet li għalkemm jinsabu mħassba mit-tixrid tal-ebola fil-Punent tal-Afrika, il-virus m’huwiex misterjuż u jista’ jitwaqqaf milli jkompli jinxtered u joqtol aktar nies. Dan kien konfermat mill-Kap tas-Sigurtà tal-istess organizzazzjoni tan-Nazzjonijiet Magħquda. Sa issa, l-virus infirex f’erba’ pajjiżi Afrikani u sewa l-ħajja ta’ kważi 1,000 persuna. L-Għaqda qalet li f’każ li l-virus jinfirex f’pajjiżi oħrajn, il-konsegwenzi jaf ikunu serji ħafna. Fil-Liberja, minn fejn il-virus reġa feġġ wara nuqqas ta’ kważi 40 sena qed isiru roadblocks biex iwaqfu l-aċċess lejn l-agħar żoni li ntlaqtu mill-virus. Dan wara li l-awtoritajiet fil-pajjiż iddikjaraw stat ta’ emerġenza. L-Għaqda Dinjija tas-Saħħa qalet li waqt li l-Liberja, Guinea, in-Niġerja u Sierra Leone kollha ddikjaraw emerġenza nazzjonali, m’għandux għalfejn ikun hemm projbizzjoni għall-ivvjaġġar jew il-kummerċ lejn dawn il-pajjiżi. Sa issa l-uniku każ fl-Ewropa ġie rappurtat fi Spanja. Qed ikun rappurtat li saċerdot Spanjol jinsab f’qagħda stabbli fi sptar f’Madrid wara li nstab pożittiv għall-virus waqt li kien għall-missjoni fil-Liberja.